Severn / Afon Hafren
Severn-rivierstrand met die motorbrug Second Severn Crossing
Die stroomgebied van die Severn
Oorsprong Plynlimon, Kambriese Gebergte, Wallis
Monding Severnmonding, Kanaal van Bristol
Stroomgebied Wallis en Engeland, Verenigde Koninkryk
Lengte 354 km (220 myl)
Oorspronghoogte 610 m (2001 voet)
Gemiddelde afloop 61,1 m³/s (2 160 ft³/s)
Stroomgebiedopp. 11 419 km² (4 409 myl²)
Die Severn en sy takriviere
Die Severn (Wallies: Afon Hafren), in Engels dikwels ook die River Severn genoem, is met sowat 354 km die langste rivier in Engeland en Wallis. Dit ontspring naby die dorpie Llanidloes teen 'n hoogte van 610 m op die Plynlimon, die hoogste bergtop in die Kambriese Gebergte van Sentraal-Wallis, en digby die grens tussen die graafskappe Ceredigion en Powys.
Die Severn vloei daarna deur Shropshire, Worcestershire en Gloucestershire, met die county towns of administratiewe setels Shrewsbury, Worcester en Gloucester langs sy oewer. Vanaf die motorbrug Second Severn Crossing tussen Severn Beach in Suid-Gloucestershire en Sudbrook in Monmouthshire word na die rivierloop algemeen as die Severnmonding (Severn Estuary) verwys. Die rivier mond daarna in die Kanaal van Bristol uit wat op sy beurt deel uitmaak van die Keltiese See en sodoende die wyer Atlantiese Oseaan.
Die Severn het 'n opvanggebied van 11 419 km2, met die Vyrnwy, Clywedog, Teme, Warwickshire Avon en Stour as sy belangrikste takriviere. 'n Gemiddelde afloop van 107 m³/s naby Apperley in Gloucestershire maak van die Severn die grootste rivier in Engeland en Wallis ten opsigte van watervloei.
Ontsluit van "https://af.wikipedia.org/w/index.php?title=Severn&oldid=1498598"
Riviere in Wallis
Die bladsy is laas op 20 Oktober 2016 om 18:51 bygewerk.